
RAPORT

asupra proiectului de Lege pentru aprobarea taxei de notificare a prelucrărilor de date cu caracter personal, 

care cad sub incidenţa Legii nr.677/2001 pentru protecţia persoanelor cu privire la prelucrarea datelor cu caracter personal

 şi libera circulaţie a acestor date

În conformitate cu prevederile art.89 din Regulamentul Camerei Deputaţilor, Comisia pentru Tehnologia Informaţiei şi Comunicaţiilor a fost sesizată pentru dezbatere şi avizare în fond, în procedură obişnuită, cu proiectul de Lege pentru aprobarea taxei de notificare a prelucrărilor de date cu caracter personal, care cad sub incidenţa Legii nr.677/2001 pentru protecţia persoanelor cu privire la prelucrarea datelor cu caracter personal şi libera circulaţie a acestor date, trimis cu adresa nr. 400 din 23.06.2003.


La întocmirea raportului s-au avut în vedere avizul Consiliului Legislativ precum şi avizele favorabile din partea Comisiei juridice, de disciplină şi imunităţi, Comisiei pentru drepturile omului, culte şi problemele minorităţilor naţionale şi Comisiei pentru apărare, ordine publică şi siguranţă naţională.

Proiectul de lege a fost elaborat în aplicarea art.22 din Legea nr.677/2001 care prevede obligativitatea plătirii unei taxe de către operatorii care prelucrează date cu caracter personal şi intră sub incidenţa legii.

Prin obiectul de reglementare şi conţinutul său proiectul de lege face parte din categoria legilor ordinare.

La dezbaterea proiectului a participat ca invitat, în conformitate cu prevederile art.51 şi 52 din Regulamentul Camerei Deputaţilor, dna. director Florentina Zărnescu, Direcţia pentru protecţia drepturilor copilului şi persoanelor cu privire la prelucrarea datelor cu caracter personal, reprezentând Avocatul Poporului, care a susţinut forma rezultată din prezentul raport.

La lucrările comisiei au fost prezenţi 17 deputaţi, din totalul de 23 de membri ai comisiei.

Raportul comisiei a fost adoptat, in şedinţa din data de 9 septembrie 2003, cu unanimitatea de voturi a celor prezenţi.

În urma dezbaterii, Comisia propune admiterea cu modificări a proiectului de lege.

I. Amendamente admise

În urma dezbaterii, Comisia propune adoptarea proiectului de lege cu următorul amendamente:

	Nr. crt.
	Text iniţial
	Text propus de comisie

(autorul amendamentului)
	Motivarea propunerii amendamentelor

	0. 
	1
	2
	3

	1. 
	LEGE pentru aprobarea taxei de notificare a prelucrărilor de date cu caracter personal, care cad sub incidenţa Legii nr.677/2001 pentru protecţia persoanelor cu privire la prelucrarea datelor cu caracter personal şi libera circulaţie a acestor date
	nemodificat
	

	2. 
	Art.1. – Se aprobă taxa pentru notificarea prelucrărilor de date cu caracter personal care cad sub incidenţa Legii nr.677/2001 pentru protecţia persoanelor cu privire la prelucrarea datelor cu caracter personal şi libera circulaţie a acestor date, în următoarele cuantumuri: 

a) 1.000.000 lei pentru notificările de prelucrări efectuate de operatorii persoane fizice;

b) 4.000.000 lei pentru notificările de prelucrări efectuate de operatorii persoane juridice;

c) 4.500.000 lei pentru notificările de transferuri în străinătate, indiferent de operator.
	Art.1. – nemodificat:

a) nemodificat

b) 10.000.000 lei pentru notificările de prelucrări efectuate de operatorii persoane juridice;

c) 15.000.000 lei pentru notificările de transferuri în străinătate, indiferent de operator.

(A. Sassu)
	Pentru corelare cu complexitatea prelucrării acestor categorii de date.

	3. 
	Art.2. – Sunt scutiţi de la plata taxei de notificare, prevăzute de prezenta lege:

a) operatorii persoane fizice, care sunt pensionari, studenţi, elevi sau şomeri;

b) operatorii instituţii publice, aşa cum sunt definite în art.2 din Legea nr.500/2002 privind finanţele publice
	nemodificat
	

	4. 
	Art.3. – Taxa pentru notificare constituie venit la bugetul de stat şi se plăteşte anticipat de către operatori la unităţile Trezoreriei statului în raza cărora aceştia îşi au sediul fiscal sau domiciliul.
	nemodificat
	

	5. 
	Art.4. – Cuantumurile taxei, prevăzute la art.1, se actualizează periodic, în funcţie de rata inflaţiei, prin hotărâre a Guvernului.
	nemodificat
	


Comisia a propus aprobarea proiectului cu 17 voturi pentru, nici un vot împotrivă şi nici o abţinere.

